Seks-tandarts se saak weer uitgestel | Netwerk24
Deur Jackie Kruger 31 Julie 2018 13:10
Die vonnisverrigtinge van 'n tandarts van George wat skuldig bevind is op aanklag dat hy in 2015 'n 13-jarige seun seksueel betas het, is Dinsdag tot 10 en 11 Oktober uitgestel.
Dr. Ian Venter, wie se naam reeds in die register van seksoortreders opgeneem is, se prokureur, John Gillespie, het Dinsdag in die hof gesê 'n verslag van 'n maatskaplike werker wat die verdediging aangevra het, sal waarskynlik eers teen 3 Oktober gereed wees omdat die maatskaplike werker baie besig is. Dié persoon moet nog met mense in Polokwane, Pretoria en Stellenbosch praat.
Streeklanddros Francis Makamandela het gesê dit is onaanvaarbaar en het gevra Gillespie moet die werker kontak.
Dr. Ian Venter vroeër buite die hof in Thembalethu. Foto: Jackie Kruger
Dit is gedoen en daar is ooreengekom dat die verslag voor einde September gereed sal wees.
Gillespie het egter gesê sy dogter trou op 22 September en hy sal tien dae lank nie beskikbaar wees nie. Sodra die verslag gereed is, sal dit aan die staat en Makamandela besorg word.
Makamandela het benadruk dat die saak finaal uitgestel word tot 10 en 11 Oktober. "Die verrigtinge sal voortgaan, met of sonder die verslag," het sy gesê.
Venter is in 2014 tot vier jaar korrektiewe toesig gevonnis nadat hy skuldig bevind is daaraan dat hy in 2011 in sy huurhuis in Victoriabaai seks met 'n 15-jarige seun gehad het. Hy het ook pornografie aan die seun gewys. Sy naam is toe in die nasionale register van seksoortreders opgeneem.
In 2015 is Venter weer in hegtenis geneem en daarvan aangekla dat hy 'n 13-jarige seun seksueel betas het toe die kind in sy huis in Heroldsbaai oorgeslaap het. Hy is op 11 April vanjaar in die streekhof in George op dié aanklag skuldig bevind.
Luidens hofstukke het Venter gesê hy gaan die seun aan sy geslagsdeel knyp as hy die braaivleis opmors. Later het almal gaan slaap. Venter het die seun aangesê om in 'n spesifieke kamer te slaap, waar hy hom later betas het.